L’Espai Jove de Catarroja es converteix en un espai d’oci saludable amb un programa de Pasqua Jove
04 abr. 2024

Catarroja, 4 d’abril del 2024. L’Espai Jove de Catarroja es converteix durant les vacances de Pasqua en un espai d’oci saludable per a la joventut del municipi amb una sèrie d’activitats diverses com La Pasqua Jove, jocs cooperatius i dinàmics, de cuina i mediambientals.

La joventut de 12 a 16 anys del municipi gaudeix de la Pasqua Jove del 2 al 5 d’abril, una iniciativa que ofereix activitats com jocs, dinàmiques, treballs manuals de papiroflèxia, gimcanes amb proves i, fins i tot, un taller per a preparar una mona de Pasqua, i que compta amb la col·laboració del Col·lectiu pel Valencià l’Ullal. Una activitat amb la què es busca apropar la Pasqua, la gastronomia i les paraules en valencià vinculades a aquestes tradicions a la joventut participant.

“Des que es va obrir l’Espai Jove a finals de 2023, és una aposta convertir aquesta gran dotació municipal en un centre de referència amb programes i activitats que afavorisquen el temps de qualitat i saludable de la població jove de Catarroja a través d’activitats socioculturals i lúdic-educatives”, assegura l’alcaldessa de Catarroja, Lorena Silvent.

A més, dins de la programació ‘Arrela’t a Catarroja’ per a apadrinar un arbre, els xiquets i xiquetes de 6 a 12 anys han gaudit de dos tallers mediambientals.

En primer lloc, el taller de les 5Rs, una sèrie de pistes i jocs per a aprofundir sobre la reducció de l’impacte ambiental i la gestió sostenible dels recursos. A més, “Jocs R-Units” els ha fet aprendre sobre la separació dels residus, l’economia circular i el residu-recurs a través de jocs dinàmics.

Aquesta programació ofereix els joves un espai on fer ús productiu del temps lliure a través d’activitats lúdic-educatives que busquen afavorir l’adquisició de valors i hàbits saludables. Així mateix, és un lloc on aprendre i establir nous llaços relacionals, així com desenvolupar habilitats artístiques i adquirir alternatives socioculturals a les ja conegudes.